
Стручни надзор над извођењем радова на фазној реконструкцији и доградњи постојећих објеката и изградњи нових лучких капацитета Луке Прахово 
1. УВОД 

Министарство грађевинарства, саобраћаја и инфраструктуре Републике Србије, поступајући по акту Владе 05 Број 351-11148/2021 од 2. децембра 2021. године, започело је у својству инвеститора у име Републике Србије реализацију пројекта реконструкција и доградња постојећих објеката и изгрaдња нових лучких капацитета Луке Прахово, који има за циљ проширења капацитета Луке Прахово. 
Прахово је насеље у општини Неготин, које се налази у близини границе Србије, Румуније и Бугарске. Лука Прахово је један од најзначајнијих индустријских објеката у општини Неготин и основана је у циљу пружања транспортних услуга комплексу ИХП Прахово.

Предмет набавке је услуга стручног надзора над извођењем радова на фазној реконструкцији и доградњи постојећих објеката и изградњи нових објеката у оквиру Луке Прахово на оквирним стационажама од km 858+800 до km 859+800 десне обале реке Дунав, на катастарским парцелама бр. 5852/2, 5852/5, 5852/6, 5852/8, 433/4, 5821/10, 388, 389, 390/2, 391/2, 410/2, 5822/3, 5810/1, 510/6, 510/4, 511/5, 513/3 и 544/2 КО Прахово, на територији општине Неготин.
Фазна реконструкција, доградња постојећих објеката и изградња нових објеката у оквиру Луке Прахово спроводиће се у фазама, како је предвиђено Пројектом за грађевинску дозволу. 
У оквиру планираних фаза предвиђена је изградња следећих објеката: управне зграде спратности П+4, димензија 38.60 x 16.80, БРГП 2845 m2 пријавнице и контроле железничке ваге спратности П+0, димензија 8.15 x 6.30, БРГП 51.35 m2 пријавнице спратности П+0, димензија 8.15 x 6.30 БГРП 51.35 m2, зграде уз колску вагу спратности П+0, димензија 6.50 x 3.30, БРГП 23.25 m2, механичарске радионице с магацином резервних делова и трафостаницом спратности П+0, димензија 21.54 x 23.29, БРГП 523.77 m2, трафостанице за Зелени терминал спратности П+0, димензија 11.6 x 7.9, БРГП 107.6 m2. Радови обухватају и демонтажу/рушење постојећих објеката који се налазе на катастарској парцели број 5852/2 КО Прахово, и то: објеката уписаних у лист непокретности под бројем 1, 5, 7, 8, 9, 10, 15 и 16, као и објеката који нису уписани у листу непокретности а који су назначени у Пројекту припремних радова – рушење објеката.
Завршена је техничка документација (Идејни пројекат са Студијом оправданости, Студија утицаја на животну средину, Пројекат за грађевинску дозволу) за проширење капацитета Луке Прахово. 
Локацијски услови за фазну реконструкцију и доградњу постојећих објеката и изградњу нових капацитета Луке Прахово, издати су од стране Министарства грађевинарства, саобраћаја и инфраструктуре (ROP-MSGI-3406-LOC- 1/2021; 350-02-00164/2021-07 од 09.04.2021. године. Решење о грађевинској дозволи ROP-MGSI-102-CPIH-5/2022 број: 351-02-00012/2022-07 издато је дана 18.04.2022. године од стране Министарства грађевинарства, саобраћаја и инфраструктуре.   
Плански основ је План детаљне регулације „Лука Прахово“ („Службени лист општине Неготин“, бр.7/2020) и Измене плана детаљне регулације „Лука Прахово“ (Службени лист Општине Неготин, бр. 20/2020 и 1/2021 - исправка).

Средства за изградњу лучке инфраструктуре обезбедиће се у буџету РС.
Уговор за извођење радова  на проширењу капацитета луке Прахово са изабраним извођачем потписан је у децембру 2024. године


2.  КРАТАК ОПИС ОБИМА ПОСЛА

Предмет набавке су услуге стручног надзора над извођењем радова на проширењу капацитета Луке Прахово у складу са Законом о планирању и изградњи (Службени гласник Републике Србије бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020 и 52/2021) и свим везаним уредбама и правилницима, укључујући Правилник о садржају и начину вођења стручног надзора (Службени гласник Републике Србије бр. 22/2015 и 24/2017).

Наручилац у смислу овог посла је Министарство грађевинарства, саобраћаја и инфраструктуре, Немањина 22-26, 11000 Београд, Република Србија.

Радови на проширењу капацитета луке Прахово 
Предвиђено проширење: Планирана је фазна реконструкцијa и доградњa постојећих објеката и изградњa нових лучких капацитета Луке Прахово на оквирним стационажама од km 858+800 до km 859+800 десне обале реке Дунав, на к.п. бр. 5852/2, 5852/5, 5852/6, 5852/8, 433/4, 5821/10, 388, 389, 390/2, 391/2, 410/2, 5822/3, 5810/1, 510/6, 510/4, 511/5, 513/3 и 544/2 К.О. Прахово на територији општине Неготин.
Пројектом за грађевинску дозволу обухваћена је реконструкција постојећих и изградња нових објекaтa лучке инфраструктуре и супраструктуре, као и изградња управне зграде. Предвиђена је изградња терминала за пријем, бродског уља, каљужних вода као и отпадних материја “Зелени терминал”.
Обим радова обухвата израду Пројекта за извођење радова („ПЗИ“) по важећим прописима Републике Србије и фазну реконструкцију и доградњу постојећих објеката и изградњу нових лучких капацитета луке Прахово и то изградњу лучке инфраструктуре и управне зграде, према Пројекту за грађевинску дозволу и Пројекту за извођење радова.
Према пројекту за грађевинску дозволу предвиђена је фазна изградња Луке Прахово. Пројектом за грађевинску дозволу обухваћени су следећи радови на реконструкцији и изградњи: 
· формирање нове територије луке насипањем зимовника и низводног потеза десног приобаља Дунава са посебним везом за потребе „зеленог терминала“, са припадајућом инфраструктуром и саобраћајницама; 
· реконструкција постојеће спољне прилазне саобраћајнице са припадајућом инфраструктуром и паркингом за путничка возила; 
· изградња нове спољне прилазне саобраћајнице код „зеленог терминала“ са друмским мостом преко пруге и припадајућом инфраструктуром; 
· реконструкција и изградња лучких железничких колосека; 
· изградња инфраструктуре, супраструктурe и саобраћајницама у оквиру „зеленог терминала“; 
· пројекат конструкције објеката контроле колског улаза и колску вагу са припадајућом инфраструктуром, и саобраћајницама;
· изградња Управне зграде са припадајућим инфраструктурним инсталацијама, саобраћајницом и паркингом за путничка возила. У оквиру објекта у засебним целинама предвиђене су и просторије за Службу царине, Службу граничне полиције, Безбедносне службе и Лучке капетаније.
· изградња зграде механичарске радионице са магацином резервних делова и трафо станицом са припадајућим инфраструктурним инсталацијама, саобраћајницом и паркингом за теретна возила:
Посебне активности које се односе на услугу стручног надзора 
Услугa стручног надзора над извођењем радова која је предмет ове јавне набавке, обухвата:
· Контролу Пројекта за извођење;
· Стручни надзор над извођењем радова;
· Праћење стања животне средине и извештавање у складу са захтевима 
· Контролна испитивања квалитета изведених радова;
· Контролу Пројекта изведеног објекта;
· Учешће у Техничком прегледу објекта.

Стручни надзор контролише извршење уговорних обавеза Извођача радова, управља радовима у оквиру пројекта, врши верификацију финансијске реализације уговора за радове и обавља друге послове утврђене овим Пројектним задатком, Уговором о пројектовању и извођењу радова, законом и правилима струке самостално, у оквиру прописима дефинисаних надлежности или уз обезбеђење претходне сагласности Наручиоца. 
Наручилац може овластити Стручни надзор да обавља и друге послове о чему ће писаним путем обавестити Извођача радова.
Стручни надзор нема право да ослободи Извођача радова било које његове дужности или обавезе из Комерцијалног уговора, уколико за то не добије писано одобрење Наручиоца.
Поред датих овлашћења која има, Стручни надзор може у случају потребе, а у сврху заштите живота, добара и радова дати налог Извођачу радова да изведе потребне радове и предузме мере које су по његовој оцени неопходне за отклањање и спречавање опасности. Извођач има право на правичну надокнаду трошкова за све активности које предузме за отклањање и спречавање опасности. Међутим, уколико је до опасности и последица дошло кривицом Извођача радова, Извођач радова сноси све трошкове санације тих последица.
Уколико је неопходно извршити било које промене обима уговорених радова (накнадни али непредвиђени радови) Стручни надзор ће дати упутства Извођачу радова по претходној прибављеној сагласности Наручиоца. Уколико су при извршењу налога Стручног надзора, за Извођача радова, настали трошкови који нису обухваћени уговором о пројектовању и извођењу радова, Извођач радова има право на правичну надокнаду причињених трошкова, али само у случају накнадних радова и у мери сразмерној обиму радова који је одређен налогом Стручног надзора. Износ трошкова заједнички утврђују Наручилац, Стручни надзор и Извођач радова.
Динамика и ажурност рада Стручног надзора мора бити у складу са динамиком извођења радова. Стручни надзор својим потписом оверава да су радови изведени у складу са техничком документацијом, прописима, стандардима, техничким прописима, уговором о пројектовању и извођењу радова и другом документацијом којом се доказује квалитет изведених радова. Такође својим потписом оверава количину извршених радова. Документација коју је својим потписом оверио Стручни надзор Извођачу радова представља основ за наплату изведених радова од стране Наручиоца.
Стручни надзор је дужан да благовремено и детаљно проучи Техничку документацију у оквиру ове Услуге, а на основу које се изводе радови, и уколико уочи одређене недостатке о томе правовремено обавести Наручиоца/Инвеститора. Сматра се да је особље Стручног надзора упознато са техничком документацијом.
Стручни надзор је дужан да проучи Комерцијални уговор о пројектовању и извођењу радова који је Наручилац закључио са Извођачем радова и да се стара о његовом извршењу.
Стручни надзор нема право да мења Техничку документацију (ПЗИ), али може предложити Наручиоцу измене и допуне Техничке документације (ПЗИ) ако сматра да ће се на тај начин добити технички боље решење, бољи квалитет радова или да се уз исти квалитет постиже уштеда у цени, али све у складу са исходованом Грађевинском дозволом.
Стручни надзор ће, у складу с одредбама Уговора за стручни надзор, с дужном пажњом и марљивошћу извршавати послове дефинисане Уговором и за ту сврху обезбедити потребну радну снагу, опрему и материјале о свом трошку. У то су урачуната средства за несметано обављање послова стручног надзора, као што је геодетска опрема, лабораторијска опрема и сва остала опрема и средства за рад која су неопходна изузев опреме коју Извођач за потребе надзорног органа обезбеђује (наведено у уговору о извођењу радова).

Дужности Стручног надзора укључују, али нису ограничена на извршење следећих послова
а)	За време фазе пројектовања:
· Праћење израде и контролу усклађености Пројекта за извођење са грађевинском дозволом и Пројектом за грађевинску дозволу;
· Праћење и контрола усклађености Пројекта за извођење са свим релевантним законима, стандардима, правилницима и другим документима који дефинишу садржај и обим пројекта;
· Контрола пројеката са аспекта усклађености примењених решења са условима свих релевантних институција;
· Контрола предмера радова са аспекта обрачуна количина и комплетности позиција;
· Контрола карактеристика материјала предложених у оквиру пројеката са аспекта оправданости и адекватности;
· Контрола истражних радова тражених пројектним задатком са посебним освртом на адекватност локација одабраних за вршење истражних радова;
· Контрола геодетских радова са аспекта усклађености са захтевима пројектног задатка и потреба извршења радова, са контролом адекватности опреме која се користи у ту сврху (да ли опрема омогућава тражени ниво тачности података);
· Провера да ли су у пројектима правилно примењени резултати свих истраживања и расположивих подлога за пројектовање и друге релевантне документације;
· Контрола да ли су технички услови за извођење радова у складу са захтевима из пројектног задатка, односно да ли су припремљени технички услови (спецификације) за сваку ставку из предмера радова са идентичним називом позиције и одговарајућим детаљним описом радова за ту ставку;
· Провера да ли је у техничким условима за извођење радова за сваку ставку посебно садржан опис метода контроле квалитета примењених материјала и извршених радова у коме су јасно и прецизно наведена испитивања која је потребно извршити и критеријуми које је потребно испунити;
· Контрола да су сви делови пројекта међусобно усклађени и да ли се пројектна решења могу реализовати на терену;
· Контрола да ли пројекат наводи техничке мере за заштиту животне средине и спречавања настанка штетних последица на земљиште и објекте у окружењу у току реализације пројектованих радова и касније током фазе експлоатације;
· Контрола да ли су испуњени захтеви у погледу безбедности водног саобраћаја;
· Контрола да ли се поштује динамика израде пројеката;
· Контрола да ли је Извођач обезбедио План превентивних мера.

б)	За време фазе извођења радова:
· Праћење динамике извођења радова, контрола обрачуна и плаћања, и израда техничких извештаја и извештаја о напредовању радова, укључујући и финансијске извештаје;
· Преглед, давање мишљења и сагласности на динамички план извођења радова, технологију извођења радова и предложени материјал;
· Свакодневно вршење контроле извођења радова, вршење провере да ли се радови изводе према техничкој документацији, спецификацијама и стандардима. Контрола обухвата надгледање активности извођача на градилишту и ван њега, као и инспекцију животне средине у окружењу градилишта која може, директно или индиректно, бити угрожена извођачевим активностима. Такође, провера обухвата и извођачеву опрему за извођење радова, безбедност радова, имовине, особља и трећих лица;
· Преглед и давање сагласности и одобрења на извођачев План контроле квалитета;
· Контрола рада и одобравање извештаја лабораторијских испитивања које врши Извођач;
· Вршење контроле квалитета и провере да ли Извођач радова уграђује опрему и материјал предвиђен техничком документацијом, техничким стандардима и уговорном документацијом;
· Обављање свакодневне евиденције и мерења изведених радова;
· Обављање контролних испитивања у складу са спецификацијама и прописима Републике Србије у контролној лабораторији;
· Контрола и оверавање свих калкулација и захтева за плаћање везаних за имплементацију Комерцијалног уговора о пројектовању и извођењу радова. Контрола и оверавање ситуација Извођача радова;
· Обезбеђивање ефикасног управљања уговором о грађењу и координацију радова;
· Провера усклађености докумената које доставља Извођач радова са законима и регулативом Републике Србије;
· Благовремено решавање нејасних детаља и предлагање рационалних техничких решења и технологије извођења радова;
· Сарадња са пројектном организацијом у циљу обезбеђивања правилне реализације пројектантског концепта објекта и радова;
· Прикупљање и ажурирање измена у Техничкој документацији током извођења радова;
· Са становишта заштите животне средине активности Стручног надзора се односе на редовне обиласке градилишта, проверу статуса имплементације мера заштите животне средине сагласно захтевима дефинисаним Пројектом за грађевинску дозволу и Пројектом за извођење, верификацију резултата теренских истраживања и у случају неиспуњења захтева заштите животне средине предлог корективних мера и надгледање њиховог спровођења, редовно обавештавање Наручиоца у вези са свим одступањима у вези са захтевима заштите животне средине
· Припрема и достава Наручиоцу/Инвеститору извештаја о еколошком мониторингу и имплементацији пројектом захтеваних мера заштите животне средине;
· Вршење контроле примене мера заштите на раду;
· Утврђивање писаних процедура и метода за ефикасно извођење радова и давање детаљних инструкција за предузимање мера у вези захтева извођача који нису експлицитно дефинисани уговором;
· Вршење прегледа анализе цена за накнадне и непредвиђене радове те давање предлога ради коначног усвајања од стране Наручиоца;
· Давање мишљења по поднетим захтевима Извођача радова и препорука Наручиоцу о захтевима који превазилазе овлашћења Стручног надзора;
· Сарадња у раду са представницима органа власти и другим овлашћеним лицима, која су надлежна за послове у вези са предметном изградњом;
· У случају пријема жалбе од стране локалног становништва, а у вези са нарушавањем квалитета параметара животне средине, Стручни надзор је обавезан да Наручиоца о томе обавести и о томе прави званичну забелешку;
· Сарадња са представницима власника инсталација које је потребно заштитити, изместити или укинути током извођења радова;
· Обавља и остале послове за које добије налог од Наручиоца, а у вези извршења уговорених радова;
· У свом раду обавезан је да се придржава упутстава Наручиоца, Закона о планирању и изградњи и Правилника о начину и поступку вршења стручног надзора у току грађења објекта;

в)	Након завршетка радова:
· Припрема коначног извештаја о радовима и завршног извештаја за услугу;
· Обавезан је да сакупи и Наручиоцу/Инвеститору преда штампане и електронске копије документације о извршеним радовима, тј. техничку, финансијску и другу документацију прикупљену током реализације уговора;
· Ревизија и верификација Пројекта изведеног објекта;
· Пружање помоћи у раду Комисије за примопредају радова; 
· Припрема документације и учешће у раду Комисије за коначни обрачун;
· Надзор над радовима на отклањању недостатака по примедбама Комисије за технички преглед радова.
Наручилац могу део својих овлашћења пренети на Стручни надзор у складу са уговором о пројектовању и извођењу радова. Без обзира да ли је пренос извршен или не, Стручни надзор је обавезан да поступа по свим налозима Наручиоца/Инвеститора, као и да припреми нацрт свих документата које издаје Наручилац/Инвеститор.

Географска област која је предмет уговора
Лука Прахово се налази у Републици Србији и обухвата део приобалног и водног подручја на десној обали Дунава, на стационажу од 859+800 до км 858+800, око 11 км низводно од насеља Неготин.


3. РАСПОЛОЖИВА ДОКУМЕНТАЦИЈА 

Техничка и друга релевантна документација:
· Идејни пројекат фазне реконструкције и доградње постојећих објеката и изградње нових лучких капацитета Луке Прахово (ЕХТИНГ д.о.о., Београд, јун 2021.) Идејни пројекат је одобрила Републичка ревизијска комисија за техничку контролу, са даљим фазама пројектовања Решењем од 14.10 (бр. 351-02-02563/2021-07).
· Пројекат грађевинске дозволе за фазну реконструкцију и доградњу постојећих објеката и изградњу нових лучких капацитета Луке Прахово (ЕХТИНГ д.о.о., Београд, децембар 2021). Решење о грађевинској дозволи ROP-MGSI-102-CPIH-5/2022 број: 351-02-00012/2022-07 издато је дана 18.04.2022. године од стране Министарства грађевинарства, саобраћаја и инфраструктуре.
· “Студија о процени утицаја на животну средину” (реф.бр. 237/20). Решење о давању сагласности на Студију о процени утицаја на животну средину пројекта изградње нових лучких капацитета „Луке Прахово“ издато је дана 27.12.2021. године од стране Министарства заштите животне средине број 353-02-2266/2021-03. Обавештење Министарства заштите животне средине број 353-02-2266/2021 од 25.09.2024. године којим је продужено трајање претходно донетог Решења о давању сагласност на Студију о процени утицаја на животну средину.
При пружању услуге стручног надзора над радовима на фазној реконструкцији и доградњи постојећих објеката и изградњи нових лучких капацитета Луке Прахово, Наручилац ће омогућити коришћење расположиве техничке документације, студије и елаборате.


4. Закон и језик

Техничка документација (ПЗИ) израђује се у складу са прописима Републике Србије. За све радове који се изводе примењују се прописи Републике Србије.
Такође, контрола техничке документације и вршење Стручног надзора спроводе се у складу са прописима Републике Србије.
Познавање националног законодавста, техничких прописа и стандарда представљају предуслов за успешно обављање услуге. 
Стручни надзор је посебно у обавези да користи законе Републике Србије у домену безбедности и заштите на раду. Уколико је извођач планирао да поједине радове изводи према стандардима других земаља, Стручни надзор ће верификовати образложење и оправданост таквог поступка и контролу рада на извођењу тих позиција вршити у складу са стандардима чија је примена одобрена. 
Званични језик овог Уговора је српски језик, а комуникација и коресподенција између Наручиоца, Пружаоца услуге и Извођача ће се одвијати на српском језику.

5. УСЛОВИ

Стручно особље са адекватним радним искуством и пројектантским лиценцама ИКС које се захтевају за пројектовање ове врсте објеката. 

